CELEX: 32016R1014
Language: lt
Date: 2016-06-08 00:00:00
Title: 2016 m. birželio 8 d. Europos Parlamento ir Tarybos reglamentas (ES) 2016/1014, kuriuo iš dalies keičiamas Reglamentas (ES) Nr. 575/2013, kiek tai susiję su išimtimis prekiautojams biržos prekėmis (Tekstas svarbus EEE)

29.6.2016   
            
            
               LT
            
            
               Europos Sąjungos oficialusis leidinys
            
            
               L 171/153
            
         EUROPOS PARLAMENTO IR TARYBOS REGLAMENTAS (ES) 2016/1014
   2016 m. birželio 8 d.
   kuriuo iš dalies keičiamas Reglamentas (ES) Nr. 575/2013, kiek tai susiję su išimtimis prekiautojams biržos prekėmis
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 114 straipsnį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos Centrinio Banko nuomonę (1),
   atsižvelgdami į Europos ekonomikos ir socialinių reikalų komiteto nuomonę (2),
   laikydamiesi įprastos teisėkūros procedūros (3),
   kadangi:
   
               (1)
            
            
               pagal Europos Parlamento ir Tarybos reglamentą (ES) Nr. 575/2013 (4) investicinėms įmonėms, kurių pagrindinę veiklą sudaro vien investavimo paslaugų teikimas arba veikla, susijusi su finansinėmis priemonėmis, kaip nurodyta Europos Parlamento ir Tarybos direktyvos 2004/39/EB (5) I priedo C skirsnio 5, 6, 7, 9 ir 10 punktuose, ir kurioms 2006 m. gruodžio 31 d. nebuvo taikoma Tarybos direktyva 93/22/EEB (6) (toliau – prekiautojai biržos prekėmis), netaikomi reikalavimai dėl didelių pozicijų ir dėl nuosavų lėšų poreikio. Tos išimtys taikomos iki 2017 m. gruodžio 31 d.;
            
         
               (2)
            
            
               pagal Reglamentą (ES) Nr. 575/2013 taip pat reikalaujama, kad Komisija ne vėliau kaip 2015 m. gruodžio 31 d. parengtų tinkamos rizikos ribojimu pagrįstos prekiautojų biržos prekėmis priežiūros tvarkos ataskaitą. Be to, pagal tą reglamentą reikalaujama, kad Komisija iki tos pačios datos parengtų tinkamos rizikos ribojimu pagrįstos investicinių įmonių bendros priežiūros tvarkos ataskaitą. Prireikus po tų ataskaitų gali būti teikiami teisėkūros pasiūlymai;
            
         
               (3)
            
            
               vykdoma investicinėms įmonėms, įskaitant prekiautojus biržos prekėmis, taikomos prudencinės tvarkos peržiūra (investicinių įmonių peržiūra), bet ji dar neužbaigta. Ta peržiūra bus užbaigta ir atsižvelgiant į tos peržiūros rezultatus nauji teisės aktai, jei jų prireiks, bus priimti tik po 2017 m. gruodžio 31 d.;
            
         
               (4)
            
            
               pagal galiojančią tvarką po 2017 m. gruodžio 31 d. prekiautojams biržos prekėmis bus taikomi reikalavimai dėl didelių pozicijų ir dėl nuosavų lėšų poreikio. Todėl jie galėtų būti priversti labai padidinti reikalaujamą nuosavų lėšų sumą, kad galėtų toliau tęsti savo veiklą, o dėl to galėtų padidėti su tos veiklos vykdymu susijusios jų išlaidos;
            
         
               (5)
            
            
               sprendimas prekiautojams biržos prekėmis taikyti reikalavimus dėl didelių pozicijų ir dėl nuosavų lėšų poreikio neturėtų būti grindžiamas nustojusia galioti išimtimi. Priešingai, tas sprendimas turėtų būti gerai motyvuotas, pagrįstas investicinių įmonių peržiūros išvadomis ir aiškiai išdėstytas teisės akte;
            
         
               (6)
            
            
               todėl būtina nustatyti naują datą, iki kurios prekiautojams biržos prekėmis turėtų būti ir toliau taikomos išimtys. Todėl Reglamentas (ES) Nr. 575/2013 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 575/2013 iš dalies keičiamas taip:
   
               1)
            
            
               493 straipsnio 1 dalies antras sakinys pakeičiamas taip:
               „Ši išimtis taikoma iki 2020 m. gruodžio 31 d. arba iki bet kurių pakeitimų pagal šio straipsnio 2 dalį įsigaliojimo dienos, atsižvelgiant į tai, kuri data yra ankstesnė.“;
            
         
               2)
            
            
               498 straipsnio 1 dalies antra pastraipa pakeičiama taip:
               „Ši išimtis taikoma iki 2020 m. gruodžio 31 d. arba iki bet kurių pakeitimų pagal 2 ir 3 dalis įsigaliojimo dienos, atsižvelgiant į tai, kuri data yra ankstesnė.“
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2016 m. birželio 8 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         A.G. KOENDERS
      
   
   
      (1)  OL C 130, 2016 4 13, p. 1.
   
      (2)  2016 m. balandžio 27 d. nuomonė (dar nepaskelbta Oficialiajame leidinyje).
   
      (3)  2016 m. gegužės 11 d. Europos Parlamento pozicija (dar nepaskelbta Oficialiajame leidinyje) ir 2016 m. gegužės 30 d. Tarybos sprendimas.
   
      (4)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
   
      (5)  2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
   
      (6)  1993 m. gegužės 10 d. Tarybos direktyva 93/22/EEB dėl investicinių paslaugų vertybinių popierių srityje (OL L 141, 1993 6 11, p. 27).